Moot-moord: Verhoordatum dán dalk vasgestelStefan Visser tydens ‘n vorige hofverskyning. Foto: Phillip Bruwer Die verhoordatum in die moordsaak van pastoor Elsabe van Niekerk (55) van Pretoria sal na verwagting in Oktober in die stad se landdroshof vasgestel word. Stefan Visser (29), die man wat verdink word van haar moord, het Woensdag vlugtig in die hof verskyn. Die saak is egter tot Oktober uitgestel aangesien Visser se prokureur, Philip van Staden, nie in die hof kon wees nie omdat hy by ŉ begrafnis was. Stefan Visser. Foto: Facebook Die saak is gereed om na die hooggeregshof verwys te word en die datum sal dan na verwagting vasgestel word. Twee weke is opsygesit vir die verhoor wat vir April geskeduleer is. Maroela Media het vroeër berig Van Niekerk is op 11 April by haar broer se werkswinkel in Gezina in die stad se Moot-omgewing vermoor. Visser en Van Niekerk se dogter, Leandri, was besig om te skei. Visser het tydens sy borgaansoek beweer sy skoonouers het in hul huwelik ingemeng en hom daarvan weerhou om sy twee kinders te sien. Van Niekerk is glo tydens ŉ argument oor die egpaar se kinders 31 keer met ŉ mes gesteek en vier keer gesny. Elsabe van Niekerk. Foto: Facebook Visser beweer hy het “geknak” toe Van Niekerk op hom gegil en hom gestamp het, waarna hy nie meer kan onthou wat gebeur het totdat hy later dieselfde dag by sy vriendin se ouma se huis in Rietondale in hegtenis geneem is nie. Die staat voer aan die moordwapen is Visser se “knuckle duster”-vuisystermes. Hy het op 14 April vir die eerste keer in die hof verskyn op aanklag van moord met voorbedagte rade, wat ŉ skedule 6-misdryf is. Sy borgtogaansoek is op 13 Junie van die hand gewys. Hy bly in aanhouding in die Kgosi Mampuru-gevangenis. Lees die vorige berigte oor die Moot-moord op Maroela Media.